text: Årets Spillested 2011 ligger i Kolding
  11 december 2011 kl. 13.58
  Det bliver Godset, der løber med prisen som Årets Spillested 2011. Kolding-spillestedet vandt i konkurrence med 76 andre spillesteder.
  Prisen er indstiftet af KODA og spillestedernes brancheorganisation Dansk Live. Fire blev nomineret, og her fik Godset altså flest stemmer fra fag-juryen og i en sms-afstemning blandt publikum.
  - Vi er glade for og beærede over udtalelsen, siger Godsets leder, Christian Haugk.
  - Vi har været ude i hård konkurrence, tilføjer han.
  
  100 koncerter
  Godset har til huse i Koldings tidligere godsbanegård, og lægger årligt scene til knapt 100 koncerter.
  Det har status som regionalt spillested i trekantområdet.
  Overrækkelsen finder sted på Godset på onsdag den 14. december.
  